Intxurreko herri harresitua

Iruntxurreko (edo Iruntxurreko) herri harresitua,  Bigarren Burdin Arokoa da. Gipuzkoan, gaur arte, horrelako beste sei baino ez dira aurkitu (Buruntza, Basagain, Murugain, Munoaundi, Murumendi eta Muru). Gipuzkoako Burdin Aroaren inguruko ikerketak hasi zirenean, modu sistematikoan indusi zen lehenengoa izna zen. Indusketari esker, ordura arte ia jorratu gabe zegoen arkeologia-eremu bat ikertzen hasi da. Bestalde, aro horretako arrastoak ondo kontserbatuta daudela egiaztatu da.

2000ko uztailaren 18an, Eusko Jaurlaritzak monumentu-multzo izendatu zuen, Sailkatutako Kultura Ondasuna.

Ezaugarriak

Kokapena 
Iruntxurreko gaztelu zaharra Albiztur eta Tolosa arteko mugan dago, ipar-ekialdetik hego-mendebaldera doan eta Aldaba eta Salubita errekak banatzen dituen mendi-lerro baten goialdean, Oria ibaiko arroaren eskuineko isurialdean.

Bere oina Intxur (Iruntxur) eta Aldaba gainek osatzen duten mendi-lerroaren goialdean, hego isurialdean. Bere garaiera 600 metrotatik 738 metrotara aldatzen da, hartzen dugun puntuaren arabera. Herrixkak, osotara, 17 ha inguru hartzen ditu, Gipuzkoan aurkitu den handiena.

Harresia 
"Esparru/herrixka gotortu" honen ezaugarririk nabariena harresia da. Herrixka babes paraleloek (harresiak eta hobiak) babesten dute; ugariagoak direnak aztarnategiko bi gailurren inguruan, eta garapen handiagoa dutenak hego isurialdean. Ipar isurialdea ia ez dute egitura artifizialek aldezten, defentsa natural ona baitu, leku horretan lurraren malda handia baita. Azken finean, defentsa lerroak zirkulu erdiko eremu bat osatzen dute hego-mendebaldetik ekialdera. 

Harresiko horma lodiak eraiki ziren, baina lodiera aldakorra da: bi metro eta erdi leku batzuetan eta hiru metro beste batzuetan. Bere egituran hargin-horma paralelo bi sumatzen dira, eta bien arteko tartea zenbait materialez beteta dago (harriez, lurrez...).

Etxeak 
Barruan nolabait laukiluze itxurako oina daukaten etxetxoen aztarnak daude. Hori guneko harri naturalean nabaritzen da, zimenduak egiteko harria moztean egindako aztarnetan. Barruko eraikinetako paretak eraikitzeko adobea eta egurra erabili ziren eta lurrean partzialki ondoratua daude. Zutabeak desagertu dira, baina horiek zeuden zuloak diraute. Eraikin bakoitzak bere sutondoa zeukan, suak gorritutako lurrak eta ikatz-hondakinek erakusten dutenez.

Hobiak 
Bestalde, harri naturalean beste zulo batzuk daude, mutur batean zirkulu-erdiko forma dutenak. Badirudi euria biltzeko erabiltzen zirela.

Datazioa 
Material arkeologikoak ikusita, eta karbono-14 analisiaren emaitzak kontuan izanda, lekua, kulturaren aldetik, Bigarren Burdin Arokoa da.

Erreferentziak

Ikus, gainera

Kanpo estekak 

 Intxurreko herrixka. Ondarea. Kultura ondarea. Kultura eta Hizkuntza Politika Saila. Eusko jaurlaritza.

Euskal Herriko kastroak
Euskal Herriko Burdin Aroa